གལ་སྲིད་ངེད་གཉིས་ཀྱི་ཉིན་གཅིག་གི་བྱ་བ་དེ་དག་མུ་འབྲེལ་གློག་བརྙན་ཟློས་གར་ཞིག་ཡིན་ན་ལེའུ་གཞན་ཞིག་གི་འགོ་བཟུང་བ་ལྟར།ཀླུ་སྨྱོན་གྱི་རྨི་ལམ་ཚུན་ཆད་ཡོངས་སུ་འཕྲོག་མྱོང་བའི་སྙན་ངག་མ་ཆུ་ཐིགས་ཀྱི་སྐོར་ཡང་རོབ་ཙམ་བཤད།ད་དུང་ཞོར་དུ་༢༠༡༢ལོའི་ཀླུ་སྨྱོན་རྩོམ་རིག་བྱ་དགའ་ཇི་ལྟར་སྤྲོད་ཕྱོགས་ལའང་བསམ་ཚུལ་བརྗེས་རེས་གང་འཚམས་བྱས།ཟ་ཁང་ནང་དུ་དུས་ཚོད་ག་ཚོད་ཕྱིན་པ་མ་ངེས་མོད་མགྲོན་བདག་གིས་ཟས་རིན་གྱི་ཤོག་བྱང་ཟུར་དུ་བཞག་སྟེ་ཕྱིན་སོང་།ཕལ་ཆེར་ཟ་ཁང་ནང་དུ་སྡོད་ཡུན་ཅུང་རིང་དྲགས་པ་ཡིན་སྲིད།ཨ་ཁུ་ཀླུ་སྨྱོན་ཁོང་བཞུགས་སའི་མཚོ་འགྲམ་གྱི་མགྲོན་ཁང་དུ་སྐྱེལ།ཕྲན་ནང་དུ་ལོག་སྟེ་ཉལ་ཁྲིའི་ཐོག་གན་རྐྱལ་གྱིས་ཉལ་ཏེ་བསམ་བློ་ཞིག་བཏང་།ཧོར་འཇིགས་སོགས་བོད་ཀྱི་གྲགས་ཅན་རྩོམ་པ་པོ་ཁག་ཅིག་གིས་རྩོམ་ཡིག་འབྲི་བའི་དུས་ཚོད་གསེར་ལྟ་བུ་དེ་དག་ཨ་སྒོར་དང་ཡོ་སྒོར་ལ་བརྗེ་བཞིན་པའི་ཚོར་སྣང་ཡང་བྱུང་བས་ཕང་སེམས་བཟོད་དུ་མེད་པ་ཞིག་སྐྱེས།